再次韵文潛病起
作者：晁補之
朝代：宋

paragraphs: 淮浦見之子，春風初策名。
頗訝謫仙人，有籍白玉京。
晚遇廣文直，老交心愈傾。
同升芸香府，偶坐華髮生。
斯人自龍性，意變難章程。
耆酒不疵吝，身如秋葉輕。
自言士處世，何必冰雪清。
交游滿臺省，毀譽半王城。
不肯效俯仰，畏高侮鰥惸。
常思老伊潁，紫蟹羞吳秔。
我輒抵掌和，音同磬隨笙。
小人奉慈親，皆嘗小人羹。
寒衣婦補綻，學績女娉婷。
日欲江海去，心期楊柳青。
衆木構大厦，豫章倚孤撐。
如子足醫國，可容移疾行。
丹書紫皇告，玉篆五嶽形。
何必陶隠居，吞霞養純精。
訪道自素約，諧心期暮齡。
但恐牽俗緣，志大功不成。
息交屏妻子，此語不須驚。